Հիշեցնենք, որ նախորդ նախարարի օրոք պետաջակցության ձեւը փոխվեց, եւ նախարարությունը որոշեց, որ պետությունը ոչ թե գումարը կհատկացնի, այլ կգնի տպագրված գրականությունը եւ կբաժանի գրադարաններին․ «Գրադարանները համալրելու համար նախարարությունն առանձին գումար ունի, աջակցության ծրագիրը լրիվ ուրիշ ծրագիր էր, դա նախեւառաջ գրողներին աջակցելու ծրագիր էր, եւ դա վերացնել՝ նշանակում է վերացնում ես քո գրական դաշտի հանդեպ որեւէ վերաբերմունք։ Ես նախորդ նախարարի որոշումներին ծանոթ եմ 1-2 քննարկումներից, որոնց դեմ ես պայքարել եմ։ Այստեղ՝ Գրողների միությունում, արել ենք գրահրատարակչական ոլորտի լիանիստ, որտեղ գրողներն արտահայտել են իրենց կարծիքները, քանի որ պետաջակցության ծրագիրը՝ ժամանակակից գրողներ տպագրելու, հարվածի տակ էր, եւ գրողները վիրավորված էին։ Ուստի մենք պատրաստեցինք առաջարկությունների փաթեթ, ներկայացրինք մշակույթի նախարարություն, որի քննարկումն ամիսներ շարունակ ձգձգվեց, ու հանկարծ մի օր քննարկում արվեց այնպիսի մի կազմով, որը զարմանալի է։ 1-2 հրատարակչության աշխատողներ, ովքեր չգիտես թե ինչ կապ ունեն գրողների գրքերի ճակատագիրը որոշելու հետ»։